***** ΑΠΟΦΑΣΗ ΤΗΣ ΕΠΙΤΡΟΠΗΣ της 12ης Ιουνίου 1987 σχετικά με την έγκριση προσθήκης στο πρόγραμμα που αφορά τον τομέα του βοείου και χοιρείου κρέατος που υπέβαλε η κυβέρνηση της Ομοσπονδιακής Δημοκρατίας της Γερμανίας για το Land Βάδη-Βυρτεμβέργη, σύμφωνα με τον κανονισμό (ΕΟΚ) αριθ. 355/77 του Συμβουλίου (Το κείμενο στη γερμανική γλώσσα είναι το μόνο αυθεντικό) (87/322/ΕΟΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, τον κανονισμό (ΕΟΚ) αριθ. 355/77 του Συμβουλίου της 15ης Φεβρουαρίου 1977 περί κοινής δράσεως για τη βελτίωση των συνθηκών μεταποιήσεως και εμπορίας των γεωργικών προϊόντων αλιείας (1), όπως τροποποιήθηκε τελευταία από τον κανονισμό (ΕΟΚ) αριθ. 560/87 (2), και ιδίως το άρθρο 5, Εκτιμώντας: ότι η κυβέρνηση της Ομοσπονδιακής Δημοκρατίας της Γερμανίας κοινοποίησε στις 21 Μαρτίου 1986 μια προσθήκη στο πρόγραμμα που εγκρίθηκε με την απόφαση 80/1322/ΕΟΚ της Επιτροπής (3) που αφορά τον τομέα του βοείου και χοιρείου κρέατος στο Land Βάδη-Βυρτεμβέργη και ότι έδωσε συμπληρωματικές πληροφορίες στις 20 Οκτωβρίου 1986· ότι η προσθήκη αυτή στο πρόγραμμα έχει σαν στόχο την ορθολογική οργάνωση και τον εκσυγχρονισμό των εγκαταστάσεων των σφαγείων, των παραρτημάτων τους, των ψυκτικών εγκαταστάσεων καθώς και των χώρων κοπής κατά τρόπο ώστε να αυξηθεί η ανταγωνιστικότητα του τομέα και να αναβαθμιστεί η παραγωγή του· ότι αποτελεί επομένως ένα πρόγραμμα κατά την έννοια του άρθρου 2 του κανονισμού (ΕΟΚ) αριθ. 355/77· ότι η προσθήκη αυτή καλύπτει ικανοποιητικό αριθμό στοιχείων που αναφέρονται στο άρθρο 3 του κανονισμού (ΕΟΚ) αριθ. 355/77, πράγμα που καταδεικνύει ότι οι στόχοι του άρθρου 1 του ανωτέρω κανονισμού ενδέχεται να επιτευχθούν στον τομέα του βοείου και χοιρείου κρέατος στο Land Βάδη-Βυρτεμβέργη· ότι η προθεσμία που προβλέπεται για την έναρξη ισχύος της προσθήκης αυτής έχει τηρηθεί· ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Γεωργικών Διαρθρώσεων, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Εγκρίνεται η προσθήκη στο πρόγραμμα που αφορά τον τομέα βοείου και χοιρείου κρέατος στο Land Βάδη-Βυρτεμβέργη που ανακοινώθηκε από την κυβέρνηση της Ομοσπονδιακής Δημοκρατίας της Γερμανίας και συμπληρώθηκε στις 20 Οκτωβρίου 1986 σύμφωνα με τον κανονισμό (ΕΟΚ) αριθ. 355/77. Άρθρο 2 Η παρούσα απόφαση απευθύνεται στην Ομοσπονδιακή Δημοκρατία της Γερμανίας. Βρυξέλλες, 12 Ιουνίου 1987.

[Source: multi_eurlex | Tokens: 2178]